
Avar továbbélés a 9. századi Kárpát-medencében. Írott források és régészeti megfigyelések

Kulcsszavak: avar; továbbélés; 9.század; források; etnikum
Az avar továbbélés kérdése az elmúlt harminc év kutatásainak eredményeként sok új adalékkal gazdagodott, ugyanakkor több bizonytalan írott forrás, valamint régészeti értelmezési kérdés is megosztja a tudományos életet. Éppen ezért tanulmányom célja, hogy bemutassam a IX. századi avarság helyzetével kapcsolatos kérdések főbb aspektusait, továbbá kísérletet teszek a különböző értelemzési lehetőségek felvázolására is.
Először az avar továbbélés kérdésének részleteire térek ki, mivel véleményem szerint a hazai történetírás nem fordít elég figyelmet Walter Pohl etnikumokról alkotott nézetére. A neves osztrák történész gondolatai különösen nagy hatással vannak a nemzetközi történetírásra az avar továbbélés kapcsán, éppen ezért fontosnak tartom beemelését a kérdés vizsgálatába.
Ezután tanulmányom fősodrában sorra veszem a IX. századi avarsághoz köthető írott forrásokat (Regino Chroniconja, Annales Alamennici a. 863 stb.), valamint ismertetem a régészeti megfigyelésekből levonható következtetéseket is. Az egyes kútfők kapcsán bemutatom a jelentős kutatói álláspontokat, a tudományos diskurzus jelenlegi állapotát. Mindkét forrástípus esetében külön fejezetben térek ki azokra a forrásértelmezésekre, illetve kérdésekre, amik különösen nagy vitát váltottak ki a kutatók körében. Az ellentétes álláspontok bemutatását azért tartom fontosnak, mert ezáltal világosabbá válhatnak az avar továbbélés kérdésének meghatározó irányvonalai. A források ismertetése során igyekszek elérni, hogy az egyes kútfők elnyerhessék az őket megillető helyüket a IX. századi avarság vizsgálatában, amin keresztül reményeim szerint kiviláglik az avar továbbélés lehetőségei és a kérdés vizsgálatának távlatai.



